Et par i 30-åra vil ha pengene tilbake for et hus de kjøpte, fordi det skjedde et drap på nabotomta i 1986. Avisa Firda skriver at paret har saksøkt mannen de kjøpte boligen som ligger i Fjaler i Vestland av.

Paret fikk vite om drapssaken noen dager etter de hadde overtatt boligen.

I tillegg fikk de vite at drapsmannen er deres nærmeste nabo.

Reklamasjon

Ifølge rettssaken, som pågår i Sogn og Fjordane tingrett nå, sendte de reklamasjon til selger og krevde at kjøpet ble hevet, og at selger også dekket utgiftene som var gått til leie av annen bolig.

Selgeren var ikke enig, og paret har derfor saksøkt mannen.

Jan Nikolai Hvidsten, som er advokaten til selgeren, poengterte underveis at drapssaken er 34 år gammel, og spurte om ikke gjerningsmannen noensinne skulle få fred.

- Hvor lenge skal en sånn sak påvirke en person? 30, 40, 50 år?

Paret sa selv, ifølge Firda, at de mente at saken aldri burde vært i retten, men at de ikke fant en annen utvei da de ikke fikk medhold i reklamasjonen sin.

Avisa Firda har snakket med gjerningsmannen bak drapet som skjedde for 34 år siden. Han sier at han ikke mener dette er noen sak for retten eller for avisa.

Dagbladet har kontaktet Hvidsten, som ikke vil kommentere saken før en eventuell dom.